**MCC ifjúságkutatás: kedvező a magyar állampolgárság megítélése a határon túli fiatalok körében**

* **A megkérdezettek fele igényelte a magyar állampolgárságot**
* **Az otthonukat elhagyni szándékozók közül leginkább a kárpátaljaiak képzelik el jövőjüket Magyarországon**
* **A fiatalok 90 százaléka szerint a kisebbségi magyarok a magyar nemzet részét képezik**

**2016. január 28. Budapest – Tizenöt év után, 2700 fő megkérdezésével újra készült reprezentatív Kárpát-medencei ifjúságszociológiai kutatás, amely a Mathias Corvinus Collegium (MCC) és a Magyar Tudományos Akadémia Társadalomtudományi Kutatóközpont Kisebbségkutató Intézet (MTA TK KI) együttműködésében született meg. A felmérésből kiderül: a határon túli területeken (Erdélyben, Felvidéken, Vajdaságban, Kárpátalján) élő magyar fiatalok nagy számban igénylik a magyar állampolgárságot és élnek is az állampolgárság kínálta számos lehetőséggel.**

A Mathias Corvinus Collegium és a Magyar Tudományos Akadémia Társadalomtudományi Kutatóközpont Kisebbségkutató Intézet tavaly novemberben és decemberben végezte a GeneZYs 2015 elnevezésű Kárpát-medencei ifjúságszociológiai kutatást. A felmérés fókuszában azok a 15–29 éves magyar anyanyelvű fiatalok álltak, akikErdélyben, Felvidéken, Vajdaságban és Kárpátalján élnek. A 2700 fő megkeresésével zajlott kérdőíves kutatás korra, nemre, településtípusra és régiókon belül területi megoszlás szerint reprezentatívnak tekinthető.

*„Utoljára tizenöt éve volt hasonló ifjúságszociológiai kutatás, amelynek megismétlése igazán időszerű volt. Az MCC az oktatás mellett Közép-Európát érintő politika- és társadalomtudományi témákkal, valamint a határon túli magyarság kérdésével is foglalkozik, amelyek stratégiai jelentőségűek a saját képzési rendszerünk finomhangolásához is”* – nyilatkozta Szalai Zoltán, az MCC ügyvezető igazgatója.

A jelenlegi adatokat a korábbi, 2001-ben készült MOZAIK nevű ifjúságszociológiai kutatás eredményeivel összehasonlítva, az látható, hogy a célcsoport körében a felsőfokú végzettségűek aránya nőtt; ez leginkább a Felvidéken élők körében figyelhető meg. A házasságban élők száma, illetve a gyermekvállalási kedv a tizenöt évvel ezelőtti adatokhoz képest jelentős csökkenést mutat. Az értékrend kapcsán megállapítható, hogy egyre nagyobb mértékben számítanak a materiális javak, illetve a karrierépítés fontossága is nőtt a fiatalok számára.

A GeneZYs kutatás során vizsgált dimenziókban majdnem minden vonatkozásban statisztikailag jelentős eltérések mutatkoztak az egyes régiók, illetve a mintán belüli három (15–19, 20–24, 25–29 éves) korcsoport között.

A felmérés egyik legizgalmasabb területe a közösségi hovatartozás vizsgálata volt. Az MCC–MTA-kutatás eredményei szerint ez több tényező függvénye is lehet. A megkérdezettek közel 70 százaléka azt a régiót vagy országot nevezte szülőföldjének és hazájának, ahol él, ugyanakkor mintegy 13 százalékuk a jelenlegi, illetve a történelmi Magyarországot tekinti hazájának.

Az eredmények szerint a fiatalok 90 százaléka vélekedik úgy, hogy a kisebbségi magyarok a magyar nemzet részét képezik, ugyanakkor közel kétharmaduk azt is vallotta, hogy a többségi nemzetnek is részét képezik. (Területi bontásban a magyar nemzet, illetve a többségi nemzethez tartozás arányainak alakulása: Kárpátalja 94% – 66%, Vajdaság 93% – 65%, Felvidék 86% – 51%, Erdély 89% – 64%).

Ami a magyar állampolgárságot illeti, a megkérdezettek fele igényelte azt, ami regionális vonatkozásban a következőket jelenti: míg Szlovákiában – ahol jogilag nem engedélyezett – elvétve találtunk csak kettős állampolgárságot, addig Kárpátalján 68, Vajdaságban 82, Erdélyben pedig 56 százalékban kettős állampolgárságúak a felmérésben részt vevő fiatalok.

*„A fiatalok körében – leszámítva a Szlovákiában élőket a jogi háttér miatt – meglehetősen kedvező a kettős állampolgárság megítélése, ami jól mutatja a határon túli magyarok jobbára érzelmi alapú kötődését Magyarországhoz” –* magyarázta Papp Z. Attila, az MCC vendégkutatója, az MTA Társadalomtudományi Kutatóközpont Kisebbségkutató Intézetének igazgatója.

A magyar állampolgárság igénylésének hátterében elsősorban érzelmi, nemzeti szempontok álltak tehát, emellett a legfiatalabbak esetében a pragmatikus (magyarországi és más külföldi utazással, tanulással, kivándorlással kapcsolatos) motivációk jelentek meg szintén markánsan. Ugyanakkor az is kiderült, a külhoni városi diplomások körében átlag fölötti az állampolgárságot igénylők aránya. A felmérés kitért a politika és közügyek iránti érdeklődésre is, e tekintetben egyértelmű passzivitás volt megfigyelhető.

A kutatás megvizsgálta a fiatalok migrációhoz való viszonyát is. A megkérdezettek több mint fele fontolgatja a külföldre való végleges elvándorlást, de konkrét elképzelésekkel csak 11 százalék rendelkezett. Habár nem hazánkat nevezték meg elsődleges célpontként, ugyanakkor még mindig fontos helyet foglal el a célországok között. Az otthonukat elhagyni szándékozók közül leginkább a kárpátaljaiak képzelik el jövőjüket Magyarországon (75 százalékban), a többi régióból a kivándorlást mérlegelők mintegy 30-40 százalékban választanák Magyarországot.

A fiatalok értékrendjének tanulmányozása azt az eredményt hozta, hogy az emberi és interperszonális kapcsolatok, az immateriális értékek ugyan fontosak, de egyre inkább előtérbe kerülnek a materiális értékek is. Az érdeklődési területet nemenként vizsgálva az volt megfigyelhető, hogy a nők a képzésekre, színházra, szépségápolásra nyitottabbak, a férfiak pedig inkább fitneszterembe járnak gyakrabban, ám minden fiatal számára nemtől függetlenül a legvonzóbb szabadidős tevékenység a zenehallgatás, a közösségi média használata és a filmnézés. A fiatalok a legnagyobb kihívásnak a kilátástalanságot és a munkanélküliséget tartják, és a legkevésbé problematikus számukra a hiányzó szórakozási lehetőségek mellett az anyanyelvi továbbtanulás és az államnyelv nem megfelelő ismerete.

A felvett szociodemográfiai adatok azt mutatják, hogy a fiatalok mintegy fele egyedülálló, és közel 15 százaléka él házasságban, amelynek 73 százaléka homogén, vagyis magyar–magyar házasságnak tekinthető. Mindez regionális bontásban így jelenik meg: a házasulási kedv Kárpátalján a legnagyobb (27 százalék, a legidősebb vizsgált korosztály körében pedig a 47 százalékot is eléri), illetve ugyanitt és Erdélyben mondható viszonylag magasnak a vegyes házasságok aránya. A fiatalok 15 százalékának már van legalább egy gyermeke: e tekintetben is Kárpátalja jár az élen, de az erdélyieknél is viszonylag magas gyerekvállalási kedv volt tapasztalható.

A megkérdezettek között jelenlegi foglalkozásuk szerint tanulókat, egyetemistákat, de többségében nem vezető pozícióban dolgozó fiatalokat találunk. Felsőfokú végzettséggel a válaszadók mintegy negyede rendelkezik, a munkanélküliség aránya pedig összességében csaknem 14 százalékra rúg a 15–29 éves korcsoporton belül. A kommunikációs lehetőségek közül nem meglepő módon a fiatalok elsősorban (90 százalékban) a közösségi médiát használják, 70 százalékuk egy óra alatt legalább egy üzenetet, értesítést vagy telefonhívást kap. Ugyanakkor jelentős a tévénézők és rádiót hallgatók aránya is, legritkábbnak a nyomtatott újság olvasása mondható. A hírportálok követése is ritkábbnak számít, ami a közügyekkel kapcsolatosan tapasztalt tájékozatlanság okán nem meglepő. Mindezek ellenére valamennyi régióban meglehetősen boldognak érzik magukat a fiatalok, egy 10-es skálán 8-as átlagot regisztrált a felmérés.

**További információ:**

Sajtókapcsolat:

Lendvai Eszter

Mayweather-Miller Communications

+36 20 4370402

eszter.lendvai@mayweather-miller.com

***Mathias Corvinus Collegium***

*A Mathias Corvinus Collegium (MCC) a Tihanyi Alapítvány által működtetett különleges képzési intézmény, amelynek célja, hogy Magyarországon a középiskolai és egyetemi oktatást kiegészítő, Nyugat-Európában már régóta eredményesen működő, magas színvonalú képzési formát honosítson meg. Az MCC a fiatal tehetségek oktatásával, nevelésével és felkarolásával a tehetséggondozás minőségi formáját valósítja meg, amellyel célja a felelős értelmiség nevelése.*

*www.mcc.hu*